b"\n_START_ARTICLE_\nFossilt DNA\n_START_PARAGRAPH_\nFossilt DNA eller aDNA (efter eng. ancient DNA) er en type DNA som stammer fra biologiske pr\xc3\xb8ver, der ikke bevidst er blevet konserveret med henblik p\xc3\xa5 senere DNA-analyser. Eksempler p\xc3\xa5 fossilt DNA kunne v\xc3\xa6re analyser af DNA der inddrives fra ark\xc3\xa6ologiske og historiske skeletmaterialer, mumificerede v\xc3\xa6v, samlinger af opt\xc3\xb8ede medicinske pr\xc3\xb8ver, konserverede planterester, is- og permafrostkerner samt holoc\xc3\xa6nt plankton i hav og s\xc3\xb8 sedimenter m.m._NEWLINE_I mods\xc3\xa6tning til moderne genetiske unders\xc3\xb8gelser, er fossile DNA-pr\xc3\xb8ver karakteriseret ved en forholdvis lav kvalitet af DNA. Det s\xc3\xa6tter gr\xc3\xa6nser for, hvad man kan opn\xc3\xa5 med analyserne. P\xc3\xa5 grund af den naturlige nedbrydning af DNA-molekylerne er der en \xc3\xb8vre gr\xc3\xa6nse for hvor l\xc3\xa6nge DNA kan eksistere. Nuv\xc3\xa6rende sk\xc3\xb8n tyder p\xc3\xa5, at i optimale omgivelser, dvs. milj\xc3\xb8er, s\xc3\xa5som som steder med permafrost eller isd\xc3\xa6kke, er den \xc3\xb8vre gr\xc3\xa6nse maks. 1 million \xc3\xa5r. Tidligere unders\xc3\xb8gelser af DNA fra l\xc3\xa6ngere tilbage i tiden har vist sig fejlagtige blandt andet fordi at pr\xc3\xb8ver let forurenes med nutidigt DNA (se under Problemer)._NEWLINE_I fremtiden h\xc3\xa5ber man blandt andet p\xc3\xa5 at kunne bruge fossilt DNA til at genskabe udd\xc3\xb8de dyr eller enddog bevare udrydningstruede dyr. Samtidigt er det ogs\xc3\xa5 m\xc3\xa5let for meget forskning at l\xc3\xa6re mere om de organismer, dyr s\xc3\xa5vel som planter, der har eksisteret gennem historien.\n_START_SECTION_\nFossilt DNA historisk\n_START_PARAGRAPH_\nDet f\xc3\xb8rste studie af fossilt DNA udf\xc3\xb8rtes i 1984 i en publikation af Russ Higuchi et al fra Berkeley Universitet. Form\xc3\xa5let var at revolutionere molekyl\xc3\xa6rbiologien og det blev udf\xc3\xb8rt ved hj\xc3\xa6lp af en pr\xc3\xb8ve fra et 150 \xc3\xa5r gammelt museums eksemplar af Quaggaen (Equus quagga),(Higuchi et al. 1984). Ved hj\xc3\xa6lp af unders\xc3\xb8gelser af s\xc3\xa5vel naturligt som kunstigt fossilt DNA fastslog Svante P\xc3\xa4\xc3\xa4bo at metoden ikke kun var begr\xc3\xa6nset til de relativt nutidige museums pr\xc3\xb8ver, men kunne repliceres indenfor en r\xc3\xa6kke pr\xc3\xb8ver af mummificerede mennesker, som var dateret til at v\xc3\xa6re flere tusinde \xc3\xa5r gamle (P\xc3\xa4\xc3\xa4bo 1985a; P\xc3\xa4\xc3\xa4bo 1985b; P\xc3\xa4\xc3\xa4bo1986). P\xc3\xa5 trods af de noget omst\xc3\xa6ndige og tidskr\xc3\xa6vende metoder man dengang brugte til at sekventere fossilt DNA var det et afg\xc3\xb8rende skridt i udviklingen indenfor omr\xc3\xa5det. Med udviklingen af PCR (Polymerase Chain Reaction)(Mullis and Faloona 1987; Saiki et al. 1988) i sen firserne blev det billigere, hurtigere og mere effektivt at sekventere og udviklingen tog for alvor fart.\n_START_SECTION_\nFossilt DNA i isborekerner\n_START_PARAGRAPH_\nAnalyser af op til 400.000 \xc3\xa5r gammelt fossilt DNA i gr\xc3\xb8nlandske isborekerner viser stor biodiversitet af den forhistoriske gr\xc3\xb8nlandske fauna og flora. Danske forskere har taget nye metoder i brug til unders\xc3\xb8gelse af sm\xc3\xa5 m\xc3\xa6ngder DNA i isborekernerne fra Gr\xc3\xb8nland.\n_START_SECTION_\nProblemer\n_START_PARAGRAPH_\nFossilt DNA kan indeholde et stort og med tiden endnu voksende antal mutationer, der er indtruffet efter d\xc3\xb8den. Nogle regioner af polynukleotidet er mere modtageligt overfor denne nedbrydning og derfor kan sekventeret data's eventuelle mutationer overses p\xc3\xa5 trods af de statistiske test der bruges til at verificere resultaterne  P\xc3\xa5 grund af blandt andet klimaforandringer tyder det p\xc3\xa5 at permafrosten p\xc3\xa5 den nordlige halvkugle er begyndt at t\xc3\xb8. Grunden til at DNA'et er velbevaret skyldes at det er nedfrosset og opt\xc3\xb8s det kan det resultere i at vigtige data i form af fossilt DNA g\xc3\xa5r tabt.\n_START_SECTION_\nFossilt DNA i popul\xc3\xa6rkultur\n_START_PARAGRAPH_\nFilmen Jurassic Park(1993) skabte en massiv offentlig interesse for mulighederne indenfor udvinding af fossilt DNA. I filmen bruges fossilt DNA af firmaet InGen til at klone dinosaurer i en forlystelsespark. Dinosaur-DNA'et udvindes fra en fossileret myg der er indkapslet i rav. Det har endnu ikke v\xc3\xa6ret muligt at udf\xc3\xb8re reproducerbare fors\xc3\xb8g der kan udvinde fossilt DNA fra rav."